3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

ก) เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

 ข) เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

 ค) เครื่องกีฬา เฟอร์นิเจอร์ เครื่องใช้ในบ้าน

ง) สิ่งทอและเครื่องแต่งกาย

จ) ผัก ผลไม้สด เนื้อสัตว์ อาหารทะเล อาหารนม

ฉ) เครื่องดื่ม ขนมขบเคี้ยว

ช) สินค้าชำทั่วไป (General Grocery)

ซ) ยา

12. ฌ) เบเกอรี่

ญ) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆเช่นตัวอย่าง ดังตารางต่อไปนี้

+---------------+------------------------------------------------------+
| เ             | ประเภทของสินค้า                                        |
| ครื่องหมายการค้า |                                                      |
+---------------+------------------------------------------------------+
| aro           | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ        |
|               | ถุงพลาสติก ถังขยะพลาสติก ชุดสังฆทาน หนังยาง ถุงมือเอนกประสงค์  |
|               | ไม้แขวงเสื้อ และเก้าอี้พลาสติก เป็นต้น                        |
|               |                                                      |
|               | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก     |
|               | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน       |
|               | และน้ำยาทำความสะอาดสุขภัณฑ์ เป็นต้น                        |
+---------------+------------------------------------------------------+
| Q-BIZ         | กระดาษถ่ายเอกสาร กระดาษแฟ็กซ์ กระดาษเครื่องคิดเงิน          |
|               | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย |
|               | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก และเก้าอี้ฝ้าย  |
|               | เป็นต้น                                                |
+---------------+------------------------------------------------------+
| High Style    | เสื้อผ้าบุรุษและสตรี                                       |
+---------------+------------------------------------------------------+
| savepak       | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น     |
+---------------+------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

  (2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้พร้อมสรรพทุกสิ่งที่ออฟฟิศต้องการ
  ประเภทสินค้าหลักสามารถแบ่งได้ดังนี้

ก) เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

 ข) วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

ค) เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

ง) ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
ถ่ายเอกสาร ฯลฯ

2.  การตลาดและการแข่งขัน

  3.2.1 กลยุทธการแข่งขัน

(1) ผลิตภัณฑ์

 ก) ศูนย์ค้าส่งแม็คโคร - Makro Cash and Carry

  บริษัทฯ ยังคงมุ่งเน้นไปที่สินค้าบริโภค โดยเฉพาะอย่างยิ่งอาหารสด รวมทั้งอาหารแช่แข็ง
  ตามด้วยอาหารแห้งหลากหลายประเภท และเครื่องดื่ม ตลอดจนสินค้าอื่นที่เกี่ยวข้อง เช่น
  หีบห่อบรรจุอาหาร และเครื่องใช้บนโต๊ะอาหาร
  ส่วนสินค้าอุปโภคจะเน้นไปยังเฉพาะกลุ่มสินค้าโดยส่วนใหญ่ได้แก่
  ผลิตภัณฑ์ที่ใช้ในครัวเรือนและร้านอาหาร เครื่องใช้ไฟฟ้า เครื่องเขียน และอุปกรณ์สำนักงาน
  บริษัทฯ
  ได้ดำเนินการอย่างต่อเนื่องในการการปรับเปลี่ยนรูปแบบของแผนกสินค้าประเภทอาหารด้วยการขยายพื้นที่แผนกสินค้าอาหารสดในสาขาที่เปิดดำเนินการอยู่แล้วซึ่งได้ปรับรูปแบบเสร็จสิ้นจำนวน
  3 สาขาในปี 2546 ส่วนสาขาที่เหลือจะดำเนินการให้แล้วเสร็จในปี 2547 และ 2548 บริษัทฯ
  ได้ทบทวนและปรับปรุงการนำเสนอสินค้าอย่างต่อเนื่อง รวมถึงเรื่องบรรจุภัณฑ์
  ความสม่ำเสมอในการนำสินค้ามาจัดจำหน่าย และการนำเสนอสินค้าใหม่ ๆ
  ตลอดจนความหลากหลายในประเภทสินค้าซึ่งเป็นอีกหนึ่งปัจจัยที่ช่วยให้บริษัทฯ
  สามารถดึงดูดและรักษาฐานลูกค้าหลักไว้ได้ ลูกค้าของบริษัทฯ
  มีความพึงพอใจที่สามารถหาซื้อสินค้าได้ครบตามที่ต้องการในราคาที่เหมาะสมได้จากศูนย์แม็คโคร
  ความหลากหลายนั้นนอกจากหมายถึงมีประเภทสินค้ามากมายแล้ว
  ในแต่ละประเภทยังมีความหลากหลาย กล่าวคือ มีให้เลือกในหลายชนิดบรรจุภัณฑ์และหลายขนาด
  รวมทั้งสินค้าภายใต้เครื่องหมายการค้าของบริษัทฯ เอง หรือเครื่องหมายการค้าอื่นๆ
  ทั่วไปในตลาด กลุ่มลูกค้าหลักของบริษัทฯ
  จะมีความต้องการสินค้าที่เฉพาะเจาะจงและแตกต่างกันออกไป
  กล่าวคือร้านค้าปลีกขนาดเล็กมักต้องการซื้อสินค้าขนาดบรรจุเล็กเพื่อนำไปจำหน่าย
  ขณะที่กลุ่มลูกค้าที่เป็นธุรกิจร้านอาหารและโรงแรมจะต้องการสินค้าหมวดอาหารในขนาดบรรจุใหญ่
  ด้วยการวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดทำให้บริษัทฯ
  สามารถตอบสนองต่อความต้องการที่แตกต่างนี้ได้อย่างถูกต้อง และจากการที่บริษัทฯ
  ได้ขยายธุรกิจไปในส่วนภูมิภาคมากขึ้น โดยเน้นสินค้าในหมวดอาหาร ทำให้บริษัทฯ
  สามารถพัฒนาสินค้าที่ขายให้ตรงตามความต้องการของลูกค้าแต่ละประเภทในสาขาต่าง ๆ ได้

  อนึ่ง จากการที่บริษัทฯ ได้ประสบความสำเร็จในการใช้ระบบพาณิชย์อิเล็คทรอนิกส์ระหว่างธุรกิจ
  ซึ่งซึ่งเป็นระบบที่ช่วยให้ผู้จัดจำหน่ายสินค้าสามารถเข้าถึงข้อมูลภายในของบริษัทฯ ช่วยให้บริษัทฯ
  สามารถเพิ่มขีดความสามารถในการจำหน่ายสินค้าในราคาถูกและในประเภทและชนิดสินค้าที่เป็นที่ต้องการตลอดเวลา
  และช่วยเพิ่มประสิทธิภาพในการบริหารความสัมพันธ์กับผู้จัดจำหน่ายสินค้า
  การแลกเปลี่ยนข้อมูลระหว่างกันทำให้การบริหารจัดการเป็นไปอย่างคล่องตัวทั้งในฐานะเป็นองค์กรและส่วนหนึ่งของกระบวนการจัดจำหน่ายสินค้า
  นอกจากนี้บริษัทฯ ยังค้นหาช่องทางจัดหาสินค้าจากแหล่งใหม่ๆ อย่างต่อเนื่อง
  โดยเฉพาะอย่างยิ่งในหมวดอาหารสดตามฤดูกาล และรูปแบบการจัดหาแหล่งสินค้า เช่น
  การประมูลเพื่อให้ได้ราคาที่ดีที่สุดจากผู้จัดจำหน่ายสินค้า
  รวมทั้งการพัฒนาโอกาสเข้าหาแหล่งจัดซื้อในระดับภูมิภาคจากกลุ่มบริษัทแม็คโครทั่วทวีปเอเชียด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ โดยมีสินค้าจำหน่ายถึงกว่า
  8,000 รายการ
  เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว (One
  Stop Shopping) นอกจากนี้ บริษัทฯ ได้มีการพัฒนาสินค้าประเภทต่าง ๆ
  ภายใต้เครื่องหมายการค้าของตนเอง (Own Brand) ซึ่งมีมากกว่า 1,000 รายการ
  และส่วนใหญ่เป็นวัสดุอุปกรณ์สำนักงาน ซึ่งเป็นที่ยอมรับจากลูกค้าในด้านคุณภาพ ราคา
  และเป็นการประหยัดค่าใช้จ่ายให้แก่ลูกค้า

(2) ทำเลที่ตั้ง

 ก) ศูนย์ค้าส่งแม็คโคร - Makro Cash and Carry

  จากการที่บริษัทฯ ได้เปิดดำเนินธุรกิจการจัดจำหน่ายในลักษณะ Cash & Carry
  เป็นรายแรกในประเทศไทย กอปรกับบริษัทฯ
  มีทำเลที่ตั้งสาขาที่ดีในการดำเนินธุรกิจหลายสาขาทั้งในกรุงเทพมหานครและต่างจังหวัด บริษัทฯ
  ได้เปิดสาขาใหม่ 2 สาขาที่จังหวัดนครศรีธรรมราชและเชียงราย ทำให้มีศูนย์ค้าส่งแม็คโครทั้งสิ้น
  23 แห่งเมื่อสิ้นปี 2546 โดยมีสาขาในกรุงเทพมหานคร 8 สาขา และสาขาในต่างจังหวัด 15
  สาขา ทั้งนี้จะเห็นได้ว่าทั้ง 23 สาขาเปิดดำเนินการโดยตั้งอยู่ในทำเลที่ดี
  สะดวกต่อการเดินทางของกลุ่มลูกค้าเป้าหมายและมีจำนวนสมาชิกเป้าหมายเพิ่มขึ้นเรื่อย ๆ
  ตามแผนการดำเนินงานของบริษัทฯ

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  ณ สิ้นปี 2546 บริษัทฯ ได้เปิดสาขาใหม่ 1 แห่งที่พัทยาเมื่อเดือนเมษายน ทำให้มีสาขาทั้งสิ้น 10
  แห่ง โดยอยู่ในกรุงเทพมหานคร 9 แห่ง
  สาขาพัทยานับเป็นการเปิดสาขาแรกในต่างจังหวัดที่ยังคงใช้กลยุทธ์ทำเลที่ตั้งที่สามารถดึงดูดลูกค้ากลุ่มเป้าหมาย
  และสามารถอำนวยความสะดวกต่อลูกค้าที่เข้ามาใช้บริการได้เป็นอย่างดี บริษัทฯ
  ประสบความสำเร็จในการสร้างความเติบโตให้กับธุรกิจรวมทั้งมีความเชี่ยวชาญเพิ่มขึ้นอันช่วยให้การเลือกทำเลที่ตั้งสาขาเป็นไปอย่างมีประสิทธิภาพ
  ทั้งนี้ในปี 2547 บริษัทฯ มีแผนที่จะเปิดสาขาใหม่หลายแห่ง

(3) นโยบายด้านราคา

ก) ศูนย์ค้าส่งแม็คโคร - Makro Cash and Carry

  ในธุรกิจการจัดจำหน่ายของศูนย์ค้าส่งแม็คโคร ราคาสินค้าคือปัจจัยสำคัญในการแข่งขัน
  การกำหนดราคาสินค้าที่สามารถแข่งขันได้เป็นพื้นฐานสู่ความสำเร็จของบริษัทฯ
  และความสามารถในการดึงดูดลูกค้าให้เลือกบริษัทฯ
  เป็นผู้จัดจำหน่ายสินค้าให้แก่ลูกค้าดังกล่าวซึ่งเป็นฐานลูกค้าหลักของบริษัทฯ โดยบริษัทฯ
  จะเน้นการใช้กลยุทธ์ด้านราคาเพิ่มขึ้นในกลุ่มลูกค้าเป้าหมาย
  ในสภาวะที่ตลาดค้าปลีกของไทยมีการพัฒนาอย่างรวดเร็ว
  ร้านค้าปลีกรายย่อยต้องมีความคล่องตัวและใช้กลยุทธ์ใหม่ ๆ
  ในการดำเนินธุรกิจมากขึ้นเพื่อให้สามารถแข่งขันกับผู้ประกอบการในกลุ่มร้านสะดวกซื้อและไฮเปอร์มาร์เก็ตที่มุ่งจับฐานลูกค้าเดียวกัน
  เนื่องจากร้านค้าปลีกรายย่อยไม่มีการรวมกลุ่มกัน
  โดยส่วนใหญ่ประกอบด้วยร้านขายของชำจำนวนมาก ทำให้เป็นการยากที่จะดำเนินกลยุทธ์ใดๆ
  เพื่อเสริมสร้างความสามารถในการแข่งขัน
  ร้านค้าปลีกรายย่อยเป็นฐานลูกค้าส่วนสำคัญของบริษัทฯ
  และปัญหาของร้านค้าเหล่านั้นจึงเป็นปัญหาของบริษัทฯ เช่นกัน ดังนั้น ในปี 2545 บริษัทฯ
  จึงได้ริเริ่มโครงการ “ซูเปอร์เท็น” (“Super 10”)
  เพื่อสนองความต้องของร้านค้าปลีกรายย่อยเหล่านี้
  โดยสาขาแม็คโครแต่ละแห่งจะร่วมงานกับกลุ่มร้านค้าปลีกรายย่อยที่ได้รับการคัดเลือกแล้วเพื่อร่วมกันกำหนดรายการสินค้าที่ร้านค้าปลีกต้องการ
  และแม็คโครจะจำหน่ายสินค้าดังกล่าวให้แก่ร้านค้าปลีกในราคาที่เหมาะสม
  รวมทั้งช่วยจัดกิจกรรมส่งเสริมการขายและการตลาดให้ด้วย ซึ่งในปี 2546
  โครงการนี้ยังคงได้รับการตอบสนองที่ดี และให้ความสำคัญเป็นการเฉพาะในส่วนภูมิภาคมากขึ้น
  นอกจากนี้ ในแต่ละปักษ์ (2สัปดาห์) บริษัทฯ
  จัดให้มีการส่งเสริมการขายโดยจะหมุนเวียนการนำสินค้าที่เป็นที่สนใจของกลุ่มลูกค้ามาจัดจำหน่ายในราคาที่ต่ำเป็นพิเศษ
  บริษัทฯ
  มีนโยบายเพื่อให้เกิดความคล่องตัวในการกำหนดราคาสินค้าในแต่ละสาขาโดยหน่วยสำรวจราคาตลาดจะทำการตรวจสอบราคาสินค้าในตลาดในแต่ละบริเวณเพื่อให้เหมาะสมกับท้องถิ่นนั้น
  และนำมาปรับปรุงราคาขายของผลิตภัณฑ์ให้สามารถแข่งขันกับคู่แข่งได้
  โดยมีการรับประกันราคาสินค้า (Price Guarantee) ภายใต้เงื่อนไขของบริษัทฯ
  ทั้งนี้การเปลี่ยนแปลงราคาผลิตภัณฑ์สามารถทำได้อย่างรวดเร็วเนื่องจาก บริษัทฯ
  ใช้ระบบคอมพิวเตอร์ในการควบคุมและจัดการ

 ค) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การกำหนดราคาขายสินค้าประเภทที่ขายในปริมาณมาก ๆ เช่น กระดาษถ่ายเอกสาร
  แม็คโครออฟฟิศเซ็นเตอร์ จะขายในราคาที่ต่ำกว่าท้องตลาด
  ส่วนสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

(4) การส่งเสริมการขาย

ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่าง ๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  ในปี 2545 บริษัทฯ ได้ติดตั้งระบบขาย WinPOS
  และนำซอฟแวร์ชนิดใหม่มาใช้เพื่อการควบคุมการส่งเสริมการขาย
  การใช้ซอฟต์แวร์ดังกล่าวอย่างต่อเนื่องทำให้บริษัทฯ
  สามารถรับรู้และพัฒนาวิธีการบริหารการส่งเสริมการขายของบริษัทฯ ได้ดียิ่งขึ้น

ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail
  ประจำเดือนส่งให้กับลูกค้ากว่า 70,000 ราย
  ซึ่งเป็นช่องทางหลักที่จะนำเสนอสินค้าราคาพิเศษที่เลือกสรรมาแล้วให้กับลูกค้า บริษัทฯ
  ยังได้จัดทำ Catalogue สินค้า
  ซึ่งเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ Catalogue
  เล่มต่อไปจะมีความหนา 260 หน้า นำเสนอสินค้ากว่า 5,500 รายการ และจัดพิมพ์ 80,000
  ฉบับ เพื่อส่งให้กับลูกค้าเป้าหมาย นอกจากนี้ บริษัทฯ
  ได้มุ่งขยายการบริการจัดส่งสินค้าให้แก่ลูกค้าซึ่งถือเป็นบริการที่มีความสำคัญและมีความต้องการมากขึ้นเรื่อย
  ๆ สำหรับธุรกิจจำหน่ายวัสดุอุปกรณ์สำนักงานในประเทศไทย
  การจัดส่งสินค้าจะดำเนินการผ่านสาขา
  เสริมด้วยการให้บริการศูนย์รับสั่งซื้อสินค้าผ่านทางโทรศัพท์ซึ่งการสั่งซื้อมากกว่าครึ่งหนึ่งผ่านศูนย์ดังกล่าว
  ขณะที่การสั่งซื้อส่วนที่เหลือกระทำผ่านทางสาขา เพื่อเพิ่มประสิทธิภาพบริการจัดส่งสินค้า บริษัทฯ
  ยังคงใช้บริการจัดส่งสินค้าแบบมืออาชีพจากบุคคลภายนอกโดยมีการใช้หน่วยรถขนส่งและพนักงานที่ทำงานด้านจัดส่งสินค้าโดยเฉพาะ
  ทั้งนี้
  การใช้การบริการขนส่งสินค้าแบบมืออาชีพจากบุคคลภายนอกยังแสดงให้เห็นว่าสาขาต่างจังหวัดสามารถจัดบริการขนส่งสินค้าให้กับลูกค้าได้ในระดับเท่าเทียมกับการบริการลูกค้าในกรุงเทพมหานคร

  3.2.2 ลักษณะลูกค้า และกลุ่มลูกค้าเป้าหมาย

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
โดยส่วนใหญ่จะเป็นเจ้าของร้านขนาดกลางและขนาดเล็ก

  ข)
  ผู้ประกอบธุรกิจภัตตาคาร-ร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจภัตตาคาร ร้านอาหาร

ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

  ปี 2546 เป็นปีที่แม็คโครเน้นความสำคัญของลูกค้า “ลูกค้า แม็คโคร”
  หมายถึงความเจริญก้าวหน้าของบริษัทฯ บริษัทฯ ได้ริเริ่มโครงการพัฒนาลูกค้าสัมพันธ์
  โดยจัดเตรียมพนักงานคอยให้บริการและคำแนะนำแก่ลูกค้าโดยตรงในแต่ละสาขาอย่างมืออาชีพ
  พนักงานและฝ่ายจัดการของสโตร์มีการติดต่อสื่อสารกับลูกค้ามากขึ้น
  โดยที่บางสาขาได้เพิ่มพื้นที่เพื่อให้ลูกค้าได้รับความสะดวกในการติดต่อและแจ้งความต้องการให้บริษัทฯ
  ได้รับทราบ ก่อนที่แม็คโครจะเปิดดำเนินการสาขาใหม่ บริษัทฯ
  ได้จัดให้มีการพบปะลูกค้าใหม่โดยเน้นไปที่กลุ่มลูกค้าเป้าหมายโดยเฉพาะเพื่ออธิบายถึงแนวคิดการประกอบธุรกิจของแม็คโครว่าแม็คโครประกอบธุรกิจอะไร
  และมีสินค้าและบริการอะไรบ้างรวมทั้งนโยบายการมุ่งเน้นการให้บริการแก่กลุ่มลูกค้าเป้าหมายของแม็คโคร
  ในส่วนโครงการ “ซูเปอร์เท็น” (‘Super 10’)
  ซึ่งเป็นการร่วมมือกับกลุ่มลูกค้าที่เป็นร้านค้าปลีกขนาดย่อมยังคงดำเนินการต่อไปตลอดปี 2546
  โดยเน้นไปที่เขตภูมิภาคเพิ่มขึ้น นอกจากนี้บริษัทฯ
  ยังคงดำเนินการเสาะหาลูกค้าใหม่เพิ่มขึ้นอย่างต่อเนื่องเป็นผลให้ ณ สิ้นสุดปี 2546 บริษัทฯ
  มีกลุ่มลูกค้าเป้าหมายที่เข้ามาซื้อสินค้าเพิ่มขึ้นกว่าปีที่ผ่านมา บริษัทฯ
  ยังคงดำเนินการควบคุมค่าใช้จ่ายในการดำเนินงานอย่างต่อเนื่องทำให้บริษัทฯ
  สามารถจำหน่ายสินค้าให้แก่ลูกค้าในราคาถูกได้

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก) กลุ่มลูกค้าที่เป็นบริษัทหรือองค์กรขนาดเล็กจนถึงขนาดกลาง
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

ข) กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
เนื่องจากแม็คโครออฟฟิศเซ็นเตอร์
จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

3.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิก
  และสามารถชำระค่าสินค้าได้ด้วยทั้งเงินสดและบัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  ณ สิ้นปี 2546 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

  3.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าปลีกของประเทศไทยยังคงขยายตัวอย่างต่อเนื่องในปี 2546
  เนื่องจากกำลังซื้อของผู้บริโภคเพิ่มขึ้นตามการเติบโตของเศรษฐกิจ
  ตลอดจนความเชื่อมั่นของผู้บริโภคที่เพิ่มมากขึ้น โดยเฉพาะในครึ่งปีหลัง
  ถึงแม้ว่าสภาวะผู้บริโภคและการจับจ่ายใช้สอยในช่วงครึ่งปีแรกจะได้รับผลกระทบอย่างมากจากการแพร่ระบาดของโรคซาร์ส
  (SARS) และสงครามอิรัก แต่ในช่วงครึ่งปีหลังก็ได้กลับเพิ่มสูงขึ้น
  เนื่องจากผู้บริโภคมีความเชื่อมั่นต่ออนาคตเพิ่มขึ้นทั้งในด้านเศรษฐกิจ การจ้างงาน และรายได้
  ปัจจัยในทางบวกที่กระตุ้นการจับจ่ายใช้สอยและความมั่นใจของผู้บริโภคนี้ยังรวมไปถึงอัตราดอกเบี้ยที่คงอยู่ในระดับต่ำ
  การปล่อยสินเชื่อ ความคึกคักของตลาดหุ้น
  ตลาดอสังหาริมทรัพย์ที่กระเตื้องขึ้นและนโยบายของรัฐบาลในการสนับสนุนให้คนไทยเที่ยวในประเทศ

  ธุรกิจค้าปลีกเติบโตขึ้นอีกมากจากการที่ผู้ประกอบธุรกิจยังคงลงทุนขยายสาขาใหม่อย่างต่อเนื่อง
  ตลอดจนปรับปรุง พัฒนา
  และสร้างความทันสมัยให้กับสาขาเดิมเพื่อดึงดูดให้ผู้บริโภคมาจับจ่ายใช้สอย
  ผู้ประกอบธุรกิจค้าปลีกสมัยใหม่ทุกประเภทได้ขยายการลงทุนเพิ่มขึ้นอย่างมากไม่เพียงเฉพาะธุรกิจไฮเปอร์มาร์เก็ตและธุรกิจร้านสะดวกซื้อเท่านั้น
  แต่ยังรวมถึงธุรกิจห้างสรรพสินค้าและร้านจำหน่ายสินค้าเฉพาะด้าน
  (สินค้าเพื่อสุขภาพและความงาม เครื่องใช้ไฟฟ้า ฯลฯ)
  โดยส่วนใหญ่จะเป็นการลงทุนนอกเขตกรุงเทพมหานคร
  และเห็นได้ชัดเจนว่าการลงทุนในระยะนี้จะเป็นการขยายสาขาออกไปในต่างจังหวัดซึ่งมีการแข่งขันน้อยกว่าในเขตกรุงเทพมหานคร
  แต่รายได้จากการดำเนินกิจการก็จะน้อยกว่าด้วย

  ในปี 2546 ในส่วนของธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) นั้น เทสโก้
  โลตัสได้เปิดสาขาใหม่จำนวน 5 สาขา ทำให้มีสาขารวมทั้งสิ้น 47 แห่ง ส่วนบิ๊กซีเปิดจำนวน 4
  สาขา ทำให้มีสาขารวม 36 แห่ง และคาร์ฟูร์ เปิดอีก 2 สาขา รวมมี 19 สาขา
  เป็นที่คาดการณ์ว่าผู้ประกอบธุรกิจไฮเปอร์มาร์เก็ตและซูเปอร์สโตร์เหล่านี้จะเปิดสาขาเพิ่มขึ้นอีกมากในปี
  2547 โดยเป็นการลงทุนขยายสาขายังเขตตัวเมืองในต่างจังหวัด
  ซึ่งจะเป็นการขยายตัวที่ช้าลงกว่าการขยายตัวในเขตกรุงเทพมหานคร
  เนื่องจากเป็นการยากที่จะสรรหาที่ดินที่มีขนาดเหมาะสมและมีทำเลที่ตั้งที่ดี
  ตลอดจนความเสี่ยงที่จะแย่งชิงลูกค้ามาจากสาขาของตนเองที่เปิดดำเนินการอยู่ก่อนแล้ว

  ธุรกิจไฮเปอร์มาร์เก็ตที่มีการแข่งขันอย่างรุนแรงนั้นไม่ส่งผลถึงธุรกิจค้าส่งแบบชำระเงินสดและบริการตนเอง
  การขยายตัวและการดำเนินงานของธุรกิจค้าส่งแบบชำระเงินสดและบริการตนเองซึ่งรวมถึงแม็คโคร
  จะมีลักษณะที่แตกต่างจากธุรกิจไฮเปอร์มาร์เก็ต
  โดยธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งจะซื้อเพื่อใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งในธุรกิจประเภทเดียวกันเป็นผู้ค้าส่งแบบดั้งเดิมนั้นจะมีการเติบโตน้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  อนึ่ง
  กลุ่มลูกค้าหลักของธุรกิจค้าส่งแบบชำระเงินสดและบริการตนเองที่รวมถึงร้านค้าปลีกขนาดย่อมนั้น
  นับได้ว่าร้านขายของชำอยู่ในผู้ประกอบการค้าปลีกขนาดใหญ่หรือไฮเปอร์มาร์เก็ต นั่นเอง

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงเน้นการดำเนินงานด้วยต้นทุนต่ำ และมุ่งลดค่าใช้จ่ายในการดำเนินงานอย่างต่อเนื่อง
  ซึ่งจะส่งผลให้ผู้บริโภคซื้อสินค้าได้ในราคาที่ถูกลง ในปี 2546 บริษัทฯ
  ได้จัดตั้งศูนย์ควบคุมต้นทุนสินค้า
  ซึ่งทำหน้าที่หลักในการตรวจสอบและควบคุมข้อกำหนดทางการค้ากับผู้จัดจำหน่ายสินค้า
  เนื่องจากต้นทุนสินค้าเป็นต้นทุนหลักของธุรกิจของบริษัทฯ ในระหว่างปี 2546 บริษัทฯ
  ประสบความสำเร็จในการลดต้นทุนการบริหารจัดการ แม้ว่าจำนวนสาขาจะเพิ่มขึ้น
  โดยเห็นได้จากค่าใช้จ่ายในการขายและบริหารซึ่งลดลงถึงร้อยละ 5
  ด้วยการมุ่งเน้นจำหน่ายสินค้าในหมวดอาหารที่มีกำไรต่ำ ซึ่งในปัจจุบันมียอดขายมากกว่าร้อยละ
  75 ของยอดขายทั้งหมด บริษัทฯ ต้องบริหารจัดการอย่างมีประสิทธิผล เพื่อรักษายอดกำไรสุทธิไว้
  นอกจากนี้บริษัทฯ ยังคงอบรมพนักงานอย่างต่อเนื่องโดยมีการอบรมด้วยเจ้าหน้าที่ของบริษัทฯ
  และผู้เชี่ยวชาญจากภายนอก เพื่อเสริมสร้างทักษะใหม่ๆ
  โดยเฉพาะที่สำคัญต่อการดำรงไว้และการพัฒนาซึ่งความสัมพันธ์กับลูกค้า บริษัทฯ
  ส่งเสริมระบบการทำงานที่เน้นในเรื่องผลงาน
  มีการเลื่อนตำแหน่งให้แก่พนักงานที่มีประสิทธิภาพในการทำงานและผลงานที่โดดเด่น
  รวมถึงการจ่ายค่าตอบแทนตามผลงาน ในปี 2546 บริษัทฯ
  ประสบความสำเร็จอย่างยิ่งในการปรับปรุงประสิทธิผลและประสิทธิภาพในการดำเนินงานของพนักงาน
  โดยมียอดขายต่อพนักงานเพิ่มขึ้นในอัตราร้อยละ 26 เปรียบเทียบกับปี 2545
  ที่มีอัตราเพิ่มขึ้นร้อยละ 24
  ซึ่งการปรับปรุงประสิทธิภาพของการทำงานจะส่งผลดีต่อผลการดำเนินงานในอนาคตของบริษัทฯ
  บริษัทฯ ประสบความสำเร็จในการใช้ระบบพาณิชย์อิเล็กทรอนิกส์ระหว่างธุรกิจ (B2B)
  ซึ่งส่งผลดีและเป็นประโยชน์อย่างยิ่งต่อผู้จัดจำหน่ายและลูกค้าของบริษัทฯ
  ระบบดังกล่าวช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อรับทราบข้อมูลที่เป็นปัจจุบัน และเป็นการแลกเปลี่ยนข้อมูลข่าวสารระหว่างกันอย่างต่อเนื่อง
  ทำให้ทั้งบริษัทฯ
  และผู้จัดจำหน่ายสามารถบริหารธุรกิจได้อย่างมีประสิทธิภาพและประสิทธิผลมากขึ้น
  ซึ่งส่งผลให้ความสัมพันธ์ที่มีกับลูกค้าและการให้บริการมีประสิทธิภาพยิ่งขึ้น
  และผลที่ตามมาคือความพึงพอใจของลูกค้าสูงขึ้น

(2) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน
  จะมีผู้ประกอบการหลายรายที่ทำธุรกิจที่เกี่ยวข้องกับการจำหน่ายสินค้าเครื่องใช้สำนักงาน เช่น
  ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำนักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2546 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 10 สาขา
  โดยอยู่ในกรุงเทพมหานคร 9 แห่ง และต่างจังหวัด 1 แห่ง ได้แก่
  สาขาพัทยาซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจ

  บริษัทฯ ได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ ได้ดำเนินงานด้านบริการจัดส่งสินค้า และเพื่อเพิ่มประสิทธิภาพบริการการจัดส่งสินค้า
  บริษัทฯ
  ยังคงใช้บริการจัดส่งสินค้าแบบมืออาชีพจากบุคคลภายนอกโดยมีการใช้หน่วยรถขนส่งและพนักงานที่ทำงานด้านจัดส่งสินค้าโดยเฉพาะ
  เสริมด้วยการให้บริการสั่งซื้อสินค้าผ่านทางอินเทอร์เน็ต (www.officecentre.co.th)
  โทรศัพท์ และโทรสาร อีกด้วย

3.2.6 แนวโน้มการขยายตัวของอุตสาหกรรม

  ในปี 2546 เริ่มมีผู้ประกอบการรายใหม่ ๆ
  ที่เข้ามาดำเนินธุรกิจในระดับร้านขายของชำโดยมีแผนการตลาดและการส่งเสริมการขายที่จะสนองตอบการขยายตัวอย่างมากของร้านสะดวกซื้อ
  อันเป็นการตอบโต้โดยใช้รูปแบบการค้าปลีกแบบดั้งเดิม กลุ่มสห
  ซึ่งเป็นกลุ่มผู้ผลิตสินค้าบริโภคของคนไทยได้ก่อตั้งร้าน “108 ช็อป” ในไตรมาสที่สามของปี 2546
  ผู้ประกอบการร้าน 108 ช็อป จะจำหน่ายสินค้ากลุ่มสหเป็นหลัก และสินค้าบางอย่างจากผู้ผลิตอื่น
  นอกจากนั้น รัฐบาลยังได้จัดตั้งบริษัท รวมค้าปลีกเข้มแข็ง จำกัด
  เพื่อช่วยเหลือร้านขายของชำและร้านค้าขนาดย่อมให้สามารถแข่งขันได้อย่างมีประสิทธิภาพ
  โดยการรวบรวมกำลังซื้อจากร้านค้าดังกล่าวเพื่อลดต้นทุนด้วยการสั่งซื้อสินค้าจำนวนมาก

  การขยายตัวของธุรกิจซูเปอร์มาร์เก็ตเป็นไปอย่างต่อเนื่อง แม้ว่าจะอยู่ในอัตราที่ต่ำกว่าปี 2545
  และจะมุ่งเน้นการขยายสาขาในเขตกรุงเทพมหานคร โดยท็อปส์
  ได้เปิดเพิ่มซูเปอร์มาร์เก็ตใหม่อีก 1 แห่ง บนถนนนางลิ้นจี่ และฟู้ดไลอ้อน ได้เปิดเพิ่มอีก 5
  สาขา ธุรกิจซูเปอร์มาร์เก็ตอาจมีอัตราการเติบโตขึ้นอีกในปี 2547
  เนื่องจากกำลังการซื้อของผู้บริโภคที่สูงขึ้นอาจมีผลทำให้มีผู้บริโภคเข้าไปจับจ่ายในซูเปอร์มาร์เก็ตที่ตั้งอยู่บริเวณใกล้บ้านบ่อยครั้งแทนการจับจ่ายเดือนละครั้งที่ไฮเปอร์มาร์เก็ต
  ส่วนธุรกิจร้านสะดวกซื้อยังคงมีการขยายตัวอย่างรวดเร็ว โดยร้านเซเว่นอีเลฟเว่น
  เปิดสาขาเพิ่มอีกกว่า 300 แห่ง จากจำนวนร้านค้าที่มีอยู่แล้วกว่า 2,000 แห่ง และแฟมิลี มาร์ท
  ได้เปิดสาขาเพิ่มขึ้นอีก 50 แห่ง ดังนั้นจึง
  คาดว่าธุรกิจร้านสะดวกซื้อจะยังคงมีการขยายตัวอย่างรวดเร็วในปี 2547
  โดยเฉพาะการเปิดร้านสะดวกซื้อในสถานีบริการน้ำมัน เซเว่นอีเลฟเว่น
  ได้ประกาศขยายสาขาเพิ่มอีก 320 แห่ง โดยใช้งบประมาณ 2,000 ล้านบาท และเทสโก้ โลตัส
  ได้ประกาศขยายสาขาในรูปแบบของ “เอ็กซ์เพรส” (“Express”)
  เพิ่มอีกมากโดยเฉพาะในสถานีบริการน้ำมัน

  การขยายตัวและการปรับภาพลักษณ์ของห้างสรรพสินค้ารวมทั้งการพัฒนาศูนย์การค้าเริ่มมีขึ้นอีกครั้งในปี
  2546 นี้ แม้ว่าจะแล้วเสร็จพร้อมเปิดดำเนินการในอีกหลายปีข้างหน้าก็ตาม
  การพัฒนาอย่างโดดเด่นรวมถึงโครงการมูลค่า 10,000 ล้านบาท
  ซึ่งประกาศโดยกลุ่มเซ็นทรัลพัฒนา ด้วยการเข้าซื้อศูนย์การค้าเวิลด์เทรด เซ็นเตอร์ เมื่อเร็ว ๆ
  นี้ เพื่อปรับปรุงยกระดับและพัฒนาให้เป็นศูนย์การค้าเซ็นทรัลเวิลด์พลาซ่า
  ซึ่งเป็นทำเลยุทธศาสตร์การค้าใจกลางกรุงเทพมหานครและอยู่ใกล้กับโครงการก่อสร้างศูนย์การค้าสยามพารากอน
  ซึ่งมีมูลค่า 12,000 ล้านบาท โดยเป็นการร่วมทุนระหว่างกลุ่มเดอะมอลล์ และ สยามประวิทย์
  นอกจากนี้ ยังมีการพัฒนาโครงการที่สำคัญนอกกรุงเทพมหานครเช่น ที่จังหวัดภูเก็ต
  ซึ่งมีเป้าหมายอยู่ที่ผู้บริโภคที่มีความสามารถในการจับจ่ายใช้สอยในต่างจังหวัด

  การขยายตัวอย่างรวดเร็วมากของธุรกิจค้าปลีกสมัยใหม่ในประเทศไทยและการเข้าสู่ตลาดของผู้ประกอบการต่างชาติหลายราย
  โดยเฉพาะในธุรกิจไฮเปอร์มาร์เก็ต/ซูเปอร์สโตร์ ซูเปอร์มาร์เก็ต
  และธุรกิจเพื่อสุขภาพและความงาม ทำให้ตั้งแต่ปี 2540
  เป็นการยากที่ผู้ประกอบธุรกิจค้าปลีกสมัยใหม่จะแยกตัวเองให้แตกต่างจากคู่แข่งได้ จนปี 2546
  ผู้ประกอบธุรกิจค้าปลีกสมัยใหม่จึงเริ่มสร้างความแตกต่างทางการตลาดของตนได้ชัดเจนขึ้น
  และภาคธุรกิจที่มีการแข่งขันกันก็มีความชัดเจนมากขึ้นด้วย นอกจากนั้นยังปรากฏชัดเจนขึ้นว่า
  ผู้บริโภคมิได้เปลี่ยนพฤติกรรมการจับจ่ายจากร้านแบบดั้งเดิมไปยังร้านค้าแบบสมัยใหม่โดยสิ้นเชิง
  แต่ผู้บริโภคสมัยใหม่จะเป็นผู้เลือกที่จะจับจ่ายจากร้านค้าปลีกหลาย ๆ
  แห่งเพื่อตอบสนองความต้องการของตนเอง เช่น
  การจับจ่ายในไฮเปอร์มาร์เก็ตเดือนละครั้งพร้อมกับการจับจ่ายที่ตลาดสดและร้านค้าสะดวกซื้อบ่อยครั้ง

  การขยายตัวอย่างต่อเนื่องของพื้นที่ในธุรกิจค้าปลีกสมัยใหม่ในช่วง 2-3 ปีนี้เป็นที่สังเกตอย่างมาก
  การต่อต้านรวมถึงการร้องเรียนเกี่ยวกับการปฏิบัติทางการค้าที่ไม่เป็นธรรมจากผู้ค้าปลีกรายย่อยและผู้ค้าส่งในท้องถิ่น
  จึงมีมากขึ้นเพราะได้รับผลกระทบจากการขยายตัวของไฮเปอร์มาร์เก็ตและร้านค้าสะดวกซื้อ
  และวิธีปฏิบัติของธุรกิจการค้าปลีกสมัยใหม่ยังคงถูกเพ่งเล็งจากบรรดานักการเมืองและสมาคมผู้บริโภคต่าง
  ๆ
  รัฐบาลจึงได้ริเริ่มที่จะกำหนดกฎหมายผังเมืองขึ้นมาโดยครอบคลุมถึงการกำหนดพื้นที่อนุญาตให้ก่อสร้างร้านค้าปลีกขนาดใหญ่
  อีกทั้งริเริ่มกำหนดแนวทางปฏิบัติเกี่ยวกับการค้าที่ไม่เป็นธรรมอีกด้วย อย่างไรก็ตาม
  รัฐบาลควรต้องเคารพต่อผู้เกี่ยวข้องหลาย ๆ ฝ่ายในธุรกิจการค้าปลีก ผู้ค้าปลีก ผู้จัดจำหน่าย
  และผู้บริโภค ที่มีความต้องการไม่ตรงกันเสมอไป ดังนั้น การที่รัฐบาลจะกำหนดมาตรการใด ๆ
  ขึ้นมานั้น จึงควรได้มีการตรวจสอบจนแน่ใจแล้วว่าเป็นธรรมสำหรับทุกฝ่าย
  เนื่องจากเศรษฐกิจของประเทศไทยยังคงเติบโตอย่างต่อเนื่อง
  พร้อมการคาดการณ์ว่าจะเติบโตขึ้นอีกในปี 2547
  จึงมีโอกาสอย่างยิ่งที่ธุรกิจค้าปลีกสมัยใหม่จะเติบโตและขยายตัวอย่างต่อเนื่องต่อไป

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัทย่อย
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ณ สิ้นปี 2546 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  0.37 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -